তাঁর পরের যে-গ্রন্থটি আমার হাতে এলো তাতে কয়েকটি গল্প আর দুটি নভেলা – একটি পুরনো আর অন্যটি নতুন। গ্রন্থের সূচনা একটি নভেলা দিয়ে, যার নামটি দীর্ঘ – লা ইনক্রেইবল ই ত্রিস্তে ইসতোরিয়া এরেন্দিরা ই দে সু আবুয়েলা দেসালমাদা অর্থাৎ ‘সরল এরেন্দিরা ও তাঁর হৃদয়হীনা ঠাকুমার বিষাদময় ও অবিশ্বাস্য কাহিনি’। নামটি প্রথমে সংক্ষেপ করে লেখা হলো ‘সরল এরেন্দিরা ও তার হৃদয়হীনা ঠাকুমা’ কিন্তু সেটাও দেখা গেল বইয়ের প্রচ্ছদের পক্ষে ভীষণ লম্বা এবং কেটেছেঁটে কেবল ‘সরল এরেন্দিরা’। গার্সিয়া মার্কেজের প্রতিটি সাহিত্যকর্মের সুতো দিয়ে বুনে দেওয়া যায় এক কাঠামো, যাকে শক্ত করে ধরে রাখে বিষয়বস্ত্তর আর ছন্দসুরের বৈচিত্র্য এবং অনুবাদকের সৌভাগ্য, তার অনবদ্য শৈলী। যখন আমি তাঁর রচনাসমগ্র উলটেপালটে দেখি, স্পেনীয় ভাষায় তাঁকে একবাক্যে চিনতে পারি প্রতিটি রচনায় এবং যদিও জানি যে, এতে আমার স্বার্থ জড়িত, তাঁকে আমি খুঁজে পাই ইংরেজিতেও। সবখানে ছড়ানো তাঁর অননুকরণীয় গতিময় শৈলী এবং কাহিনির বৈচিত্র্যময় পরিবেশে তাকে প্রয়োগ করে অপরিসীম দক্ষতার সঙ্গে – এমনকি নিঃসঙ্গতার শতবর্ষ এবং কুলপতির হেমন্তের মতন দুই সম্পূর্ণ ভিন্ন জগতে। সেই শৈলীকে আমি বহন করে আনতে পেরেছি আমার ইংরেজি অনুবাদে – এ-কথা ভেবে আমার সুখের শেষ নেই; যদিও আমি অন্যদের অনূদিত তাঁর সাহিত্যপাঠের সুযোগ বিশেষ পাইনি, আমার দৃঢ় বিশ্বাস যে, গাবোর শৈলীর নির্যাস সেখানেও পাওয়া যাবে।